标题：898年
中国纪年
898年，唐昭宗圣穆景文孝皇帝光化元年
历史大事
昭宗下诏罪己息兵
乾宁五年（898）正月，因镇国军节度使韩建催请，昭宗于是下诏罪己兵，复李茂贞姓名官爵，罢诸道讨凤翔兵。茂贞、韩建皆致书李克用，乞修和好，同奖王室，且言车驾出幸累年，愿乞丁匠助修宫室，迎上回长安，克用许之。 
朱全忠兼三镇节度使
乾宁五年（898）三月，朱全忠遣韦震入奏，求兼天平节度使，朝廷不许，震力争。唐昭宗不得已，以朱全忠为宣武、宣义、天平三镇节度使。全忠以韦震为天平留后；以李振为天平节度副使，己仍据宣武（汴）。
刘仁恭并卢龙、义昌两镇
卢龙节度使刘仁恭与义昌节度使卢彦威争盐利，乾宁五年（898）三月，仁恭遣其子守文将兵袭沧州（今河北沧州东南），彦威弃城逃汴。仁恭遂取沧、景（今河北东光）、德（今山东陵县）三州，以守文为义昌军留后。仁恭既并两镇，兵势益盛，有并吞河朔之志。为守文请沼命，朝廷不许，仁恭悖称旌旗我自有之，无须朝廷承认、又与朱全忠修好，以抗李克用。
朱全忠攻占洺、邢、磁三州
乾宁五年（898）四月，朱全忠与刘仁恭修好，会魏博兵击李克用，在钜鹿（今河北）败河东兵万余人，逐至青山口（在今河北邢台境）。又遣葛从周分兵攻洺州（今河北肥乡北），拔城，斩刺史邢善益。五月葛从周攻邢州，刺史马师素弃城走；磁州刺史袁奉滔自杀。朱全忠尽有邢、洺、磁三州，以葛从周为昭义留后，守三州。三州本为原昭义军驻地之东半（西半为泽、潞），自此晋、汴接壤，每岁为邢、洺、磁（今河北磁县）三州争战。
马殷取衡阳
永乾宁五年（898）三月，诏以马殷为武安军（驻长沙）留后。时湖南管内七州，马殷所据仅潭（今湖南长沙）、邵（今湖南邵阳）二州。五月，马殷遣将攻衡州（今湖南衡阳），斩城守。又进围永州（今湖南零陵），六月陷城，殷以李唐为永州刺史。于是，马殷据有湖南四州。昭宗还都，改元光化昭宗自乾宁三年（896）七月离都流徙，已两年在外。乾宁五年（898）八月二十日，昭宗自华州（今陕西华县）返都，二十四日至长安。二十六日，赦天下，改元，以乾宁五年为光化元年。
钱镠取苏州
钱镠部将顾全武攻苏州，城中食尽。光化元年（898）九月十七日，淮南所署苏州刺史台濛弃城走，援兵亦遁。顾全武克苏州，又攻昆山（今江苏），守将秦裴力竭而降。闰十月，钱镠以曹圭为苏州制置使。
魏博罗弘信死，子绍威嗣
光化元年（898）九月，诏魏博节度使罗宏信守侍中。其月，罗弘信卒，军中推其子罗绍威知留后。十一月，诏以罗绍威为魏博节度使。罗弘信，字德孚，魏州贵乡（今河北大名北）人，善骑射，文德元年（888）被魏博牙兵推为留后，迁节度使，加使相，镇魏博凡十年。死年六十三，赠太师，追封北平王，谥曰壮肃。
李罕之窃据泽、潞
光化元年（898）十二月，李克用所署昭义节度使薛志勤卒，李罕之引兵入据潞州（今山西长治），附于朱全忠，李克用遣李嗣昭将兵讨伐，先取泽州（今山西晋城），收罕之家属送晋阳（今太原）。翌年正月，朱全忠表李罕之为昭义节度使。
惟劲禅师著《五字颂》
昭宗光化年间（898——901），惟劲禅师入南岳衡山，住报慈东藏，藏中有镜灯一座，乃贤首大师所制。惟劲睹之，顿喻广大法界重重无尽之义，乃著《五字颂》，阅览者悟理事相融。后复著《续宝林传》四卷，记贞元（785——805）后禅门继踵源流。
玄伟禅师编《圣胄集》
光化元年（898），华岳玄伟禅师编次贞元（785——805）以来禅宗宗师机缘，名《圣胄集》。
通鉴记载
昭宗圣穆景文孝皇帝中之上光化元年（戊午，公元八九八年） 
春，正月，两浙、江西、武昌、淄青各遣使诣阙，请以朱全忠为都统，讨杨行密。诏不许。 
加平卢节度使王师范同平章事。 
以兵部尚书刘崇望同平章事，充东川节度使。以昭信防御使冯行袭为昭信节度使。 
上下诏罪己息兵，复李茂贞姓名官爵，应诸道讨凤翔兵皆罢之。 
壬辰，河中节度使王珂亲迎于晋阳，李克用遣其将李嗣昭守河中。 
李茂贞、韩建皆致书于李克用，言大驾出幸累年，乞修和好，同奖王室，兼乞丁匠助修宫室，克用许之。 
初，王建攻东川，顾彦晖求救于李茂贞，茂贞命将出兵救之，不暇东逼乘舆，诈称改过，与韩建共翼戴天子。及闻朱全忠营洛阳宫，累表迎车驾，茂贞、韩建惧，请修复宫阙，奉上归长安。诏以韩建为修宫阙使。诸道皆助钱及工材。建使都将蔡敬思督其役。既成，二月，建自往视之。 
钱镠请徙镇海军于杭州，从之。 
复以李茂贞为凤翔节度使。 
三月，己丑，以王审知充威武留后。 
朱全忠遣副使万年韦震入奏事，求兼镇天平，朝廷未之许，震力争之。朝廷不得已，以全忠为宣武、宣义、天平三镇节度使。全忠以震为天平留后，以前台州刺史李振为天平节度副使。振，抱真之曾孙也。 
淮南将周本救苏州，两浙将顾全武击破之。淮南将秦裴以兵三千人拔昆山而戍之。 
以潭州刺史、判湖南军府事马殷知武安留后。时湖南管内七州，贼帅杨师远据衡州，唐世旻据永州，蔡结据道州，陈彦谦据郴州，鲁景仁据连州，殷所得惟潭、邵而已。 
义昌节度使卢彦威，性残虐，又不礼于邻道。与卢龙节度使刘仁恭争盐利，仁恭遣其子守文将兵袭沧州，彦威弃城，挈家奔魏州。罗弘信不纳，乃奔汴州。仁恭遂取沧、景、德三州，以守文为义昌留后。仁恭兵势益盛，自谓得天助，有并吞河朔之志，为守文请旌节，朝廷未许。会中使至范阳，仁恭语之曰：“旌节吾自有之，但欲得长安本色耳，何为累章见拒，为吾言之！”其悖慢如此。 
朱全忠与刘仁恭修好，会魏博兵击李克用。夏，四月，丁未，全忠至巨鹿城下，败河东兵万馀人，遂北至青山口。 
以护国节度使王珂兼侍中。 
丁卯，朱全忠遣葛从周分兵攻洺州，戊辰，拔之，斩刺史邢善益。 
五月，己巳朔，赦天下。 
葛从周攻邢州，刺史马师素弃城走。辛未，磁州刺史袁奉滔自刭。全忠以从周为昭义留后，守邢、洺、磁三州而还。 
以武定节度使李继密为山南西道节度使。 
朝廷闻王建已用王宗涤为东川留后，乃召刘崇望还，为兵部尚书，仍以宗涤为留后。湖南将姚彦章言于马殷，请取衡、永、道、连、郴五州，仍荐李琼为将。殷以琼及秦彦晖为岭北七州游奕使，张图英、李唐副之，将兵攻衡州，斩杨师远，引兵趣永州，围之月馀，唐世旻走死。殷以李唐为永州刺史。 
六月，以濠州刺史赵珝为忠武节度使。珝，犨之弟也。 
秋，七月，加武贞节度使雷满同平章事，加镇南节度使钟传兼侍中。 
忠义节度使赵匡凝闻朱全忠有清口之败，阴附于杨行密。全忠遣宿州刺史尉氏氏叔琮将兵伐之，丙申，拔唐州，擒随州刺史赵匡璘，败襄州兵于邓城。 
八月，庚戌，改华州为兴德府。 
戊午，汴将康怀贞袭邓州，克之，擒刺史国湘。赵匡凝惧，遣使请服于朱全忠，全忠许之。 
己未，车驾发华州。壬戌，至长安。甲子，赦天下，改元。 
上欲籓镇相与辑睦，以太子宾客张有孚为河东、汴州宣慰使，赐李克用、朱全忠诏，又令宰相与之书，使之和解。克用欲奉诏，而耻于先自屈，乃致书王镕，使通于全忠。全忠不从。 
九月，乙亥，加韩建守太傅、兴德尹，加王镕兼中书令，罗弘信守侍中。 
己丑，东川留后王宗涤言于王建，以东川封疆五千里，文移往还，动逾数月，请分遂、合、泸、渝、昌五州别为一镇，建表言之。 
顾全武攻苏州，城中及援兵食皆尽。甲申，淮南所署苏州刺史台濛弃城走，援兵亦遁。全武克苏州，追败周本等于望亭。独秦裴守昆山不下，全武帅万馀人攻之。裴屡出战，使病者被甲执矛，壮者彀弓弩，全武每为之却。全武檄裴令降。全武尝为僧，裴封函纳款，全武喜，召诸将发函，乃佛经一卷，全武大惭，曰：“裴不忧死，何暇戏予！”益兵攻城，引水灌之，城坏，食尽，裴乃降。钱镠设千人馔以待之，及出，羸兵不满百人。镠怒曰：“单弱如此，何敢久为旅拒！”对曰：“裴义不负杨公，今力屈而降耳，非心降也。”镠善其言。顾全武亦劝镠宥之，镠从之。时人称全武长者。 
魏博节度使罗弘信薨，军中推其子节度副使绍威知留后。 
汴将朱友恭将兵还自江、淮，过安州，或告刺史武瑜潜与淮南通，谋取汴军，冬，十月，己亥，友恭攻而杀之。 
李克用遣其将李嗣昭、周德威将步骑二万出青山，将复山东三州。壬寅，进攻邢州，葛从周出战，大破之。嗣昭等引兵退入青山，从周追之，将扼其归路。步兵自溃，嗣昭不能制。会横冲都将李嗣源以所部兵至，谓嗣昭曰：“吾辈亦去，则势不可支矣，我试为公击之。”嗣昭曰：“善，我请从公后。”嗣源乃解鞍厉镞，乘高布阵，左右指画，邢队莫之测。嗣源直前奋击，嗣昭继之，从周乃退。德威，马邑人也。 
癸卯，以威武留后王审知为节度使。 
以罗绍威知魏博留后。 
丁巳，以东川留后王宗涤为节度使。 
加佑国节度使张全义兼侍中。 
王珙引汴兵寇河中，王珂告急于李克用。克用遣李嗣昭救之，败汴兵于胡壁，汴人走。前常州刺史王柷，性刚介，有时望。诏征之，时人以为且入相。过陕，王珙延奉甚至，请叙子侄之礼拜之，柷固辞不受。珙怒，使送者杀之，并其家人悉投诸河，掠其资装，以覆舟闻。朝廷不敢诘。 
闰月，钱镠以其将曹圭为苏州制置使，遣王球攻婺州。 
十一月，甲寅，立皇子祯为雅王，祥为琼王。 
以魏博留后罗绍威为节度使。 
衢州刺史陈岌请降于杨行密，钱镠使顾全武讨之。 
朱全忠以奉国节度使崔洪与杨行密交通，遣其将张存敬攻之。洪惧，请以弟都指挥使贤为质，且言：“将士顽悍，不受节制，请遣二千人诣麾下从征伐。”全忠许之，召存敬还。存敬，曹州人也。 
十二月，昭义节度使薛志勤薨。 
李克用之平王行瑜也，李罕之求邠宁于克用。克用曰：“行瑜恃功邀君，故吾与公讨而诛之。昨破贼之日，吾首奏趣苏文建赴镇。今才达天听，遽复二三，朝野之论，必喧然谓吾辈复如行瑜所为也。吾与公情如同体，固无所爱，俟还镇，当更为公论功赏所为也。吾与公情如同体，固无所爱，俟还镇，当更为公论功赏耳。”罕之不悦而退，私于盖寓曰：“罕之自河阳失守，依托大庇，岁月已深。比来衰老，倦于军旅，若蒙吾王与太傅哀愍，赐一小镇，使数年之间休兵养疾，然后归老闾阎，幸免。”寓为之言，克用不应。每籓镇缺，议不及罕之，罕之甚郁郁。寓恐其有它志，亟为之言，克用曰：“吾于罕之岂爱一镇，但罕之，鹰也，饥则为用，饱则背飞。”及志勤薨，旬日无帅，罕之擅引泽州兵夜入潞州，据之，以状白克用，曰：“薛铁山死，州民无主，虑不逞者为变，故罕之专命镇抚，取王裁旨。”克用怒，遣人让之。罕之遂遣其子颢请降于朱全忠，执河东将马溉等及沁州刺史傅瑶送汴州。克用遣李嗣昭将兵讨之，嗣昭先取泽州，收罕之家属送晋阳。杨行密遣成及等归两浙以易魏约等，钱镠许之。 
韶州刺史曾兖举兵攻广州，州将王璙帅战舰应之。清海行军司马刘隐一战破之。韶州将刘潼复据浈、浛，隐讨斩之。